สังคมข่าวหุ้น
สถานการณ์เศรษฐกิจที่เปราะบาง ทำให้นักวิเคราะห์สำนักต่าง ๆ มีการปรับประมาณการกำไรบริษัทจดทะเบียนลงอย่างหลีกเลี่ยงไม่ได้
สถานการณ์เศรษฐกิจที่เปราะบาง ทำให้นักวิเคราะห์สำนักต่าง ๆ มีการปรับประมาณการกำไรบริษัทจดทะเบียนลงอย่างหลีกเลี่ยงไม่ได้
4 มี.ค. 2563

สังคมข่าวหุ้น
* ดัชนีหุ้นไทยวานนี้ปิดตลาด 1,375.02 จุด เพิ่มขึ้น 39.30 จุด มูลค่าซื้อขาย 70,048 ล้านบาท ปรับขึ้นรับ Sentiment บวกจากตลาดต่างประเทศ แนวโน้มทิศทางวันนี้ประเมินแนวรับ 1,360 จุด แนวต้าน 1,380-1,385 จุด
* สถานการณ์เศรษฐกิจที่เปราะบาง ทำให้นักวิเคราะห์สำนักต่าง ๆ มีการปรับประมาณการกำไรบริษัทจดทะเบียนลงอย่างหลีกเลี่ยงไม่ได้ เริ่มที่ 3 หุ้นธนาคาร SCB-BBL-KBANK ปรับประมาณการกำไรลง 13,000 ล้านบาท จากแรงกดดันจากดอกเบี้ยที่อยู่ระดับต่ำสุดเป็นประวัติการณ์และมีความเสี่ยงอาจมีการปรับลดดอกเบี้ยลงอีกช่วงปีนี้
* กลุ่มสื่อสารทั้ง ADVANC-TRUE-INTUCH-DTAC เจอกดดันจากต้นทุนการประมูลคลื่น 5G มีการปรับลดประมาณการกำไรลง 10,000 ล้านบาท ส่วนกลุ่มการบินและท่องเที่ยวอย่าง THAI-AOT-AAV ถูกปรับลดลงมากถึง 31,000 ล้านบาท ในทางตรงกันข้าม หุ้นอาหารส่งออก CPF มีการปรับเพิ่มประมาณการกำไรขึ้นอีก 3,500 ล้านบาท จากค่าเงินบาทอ่อนค่า ราคาหมูปรับขึ้น
* TOP ราคาหุ้นรีบาวด์กว่า 10% แต่ถือเป็นเพียง 1 ใน 4 จากที่ลงไปก่อนหน้านี้ ดูแล้วเป็นเพียงรีบาวด์ระยะสั้น ด้วยเสถียรภาพราคาน้ำมันไม่ค่อยมั่นคง นั่นหมายถึงค่าการกลั่นที่อาจเคลื่อนไหวระดับต่ำต่อไป แต่น่าจะผ่านพ้นจุดต่ำสุดได้แล้ว เพียงแต่จุดการฟื้นตัวเท่านั้นเองที่ยังเห็นไม่ชัดเจน
* BANPU เป็นอีกราย “ออกหุ้นกู้ด้อยคล้ายทุน” หรือที่เรียกกันว่า “หุ้นกู้ชั่วนิรันดร์” วงเงินไม่เกิน 6,000 ล้านบาท กำหนดอัตราผลตอบแทน 5 ปีแรก 5% ต่อปี จ่ายดอกเบี้ยทุก 6 เดือน “สมฤดี ชัยมงคล” ซีอีโอใหญ่ ให้เหตุผลว่า เพื่อเสริมความแข็งแกร่งโครงสร้างการเงินระยะยาวและรองรับกับการขยายตัวของธุรกิจ จะได้รับการตอบรับจากนักลงทุนมากน้อยเพียงใด ประเดี๋ยวเดือนหน้าได้รู้กัน
* JMT ปิดจ๊อบซื้อหนี้ 3,000 ล้านบาทแล้ว จากสิ้นปี 2562 ซื้อหนี้เข้าพอร์ตเกือบ 29,000 ล้านบาท ด้วยเม็ดเงินเกือบ 3,400 ล้านบาท ทำให้พอร์ตบริหารหนี้อยู่ที่ 174,000 ล้านบาท “สุทธิรักษ์ ตรัยชิรอาภรณ์” ซีอีโอใหญ่ JMT เตรียมเงินหน้าตักไว้ 4,500-6,000 ล้านบาท รอโอกาสซื้อหนี้เข้าพอร์ตเพิ่ม เห็นแบบนี้กำลังจะบอกว่า “ปีก่อนดีแล้ว ปีนี้ดีกว่า” ใช่หรือไม่.!?
* ICHI เงียบหายไปนาน..ล่าสุด “ตัน ภาสกรนที” ออกมาลดเป้าหมายรายได้ปีนี้เหลือเติบโตเพียง 7% จากเดิมคาดเติบโต 15% จากผลกระทบไวรัสโควิด-19 และปรับกลยุทธ์หันมาเน้นช่องทางการขาย Trading Trade (TT) มากขึ้น พร้อมวางแผนส่งออกไปฟิลิปปินส์ มาเลเซีย และบรูไน ผ่านช่องทางจำหน่ายของพันธมิตรอินโดนีเซีย เรียกว่าปีนี้เหนื่อยกันเลยทีเดียว
* S ดูเป็น “สิงห์สลบ” มานาน แต่ปีนี้ “นริศ เชยกลิ่น” ส่งซิกปีนี้เป็นก้าวสำคัญของ S ในการต่อยอดธุรกิจรูปแบบ Global Holding Company และเริ่มพัฒนาธุรกิจใหม่ “พลังงานทดแทน” น่าคิดเหมือนกันว่า การเข้าสู่ธุรกิจพลังงานทดแทน เป็นรูปแบบไหนและใครจะมาเป็นพันธมิตร
* ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์และสุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 96 MHz
* พร้อมอัปเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น